Խորեն Մարտիրոսյան

Խորեն Բախշիի Մարտիրոսյան (), հայ մանկավարժ։ ՀԽՍՀ վաստակավոր մանկավարժ (1972): Հայրենական մեծ պատերազմի մասնակից։

Կենսագրություն 
Խորեն Մարտիրոսյանը ծնվել է 1914 թվականին Բաքվում, նավթագործ բանվորի ընտանիքում։ 1919 թվականին ընտանիքով տեղափոխվել են Գորիսի շրջանի Շինուհայր գյուղը։ 1938 թվականին ավարտել է Գորիսի գյուղատնտեսական տեխնիկումը, աշխատանքի անցել Շինուհայրի դպրոցում, դասավանդել է պատմություն։ 1938-1941 թվականներին սովորել է Երևանի հեռակա մանկավարժական ինստիտուտի պատմության ֆակուլտետում։

Հայրենական պատերազմի տարիներին Մարտիրոսյանը ծառայել է 224-րդ դիվիզիայում, որպես հրետանային մարտկոցի քաղղեկի տեղակալ։ 1941 թվականի դեկտեմբերին մասնակցել է Ղրիմի պաշտպանության մարտերին։ 1942 թվականի հոկտեմբերին Ստալինգրադի մատույցներում Մարտիրոսյանի դիվիզիան առաջադրանք ստանալով պաշտպանել է «Բարիկադ» գործարանը, իսկ մեր զորամասերն ավարտին են հասցրել գերմանաֆաշիստական զորքերի շրջափակումն ու ջախջախումը։ Այնուհետև Մարտիրոսյանը մասնակցել է Կուրսկ-Օրյոլի աղեղի անցման, Կարպատների ազատագրման մարտերին, որպես դասակի հրամանատար։ Կուրսկ-Օրյոլի ուղղությամբ մեր զորքերի տարած փայլուն հաղթանակի համար Մարտիրոսյանը պարգևատրվել է «Խիզախության համար» մեդալով։ Դնեստրի անցման մարտական գործողությունների համար արժանացել է Կարմիր աստղի շքանշանի, Լվովի և Յասիի ուղղությամբ մղված մարտերում (1944) ստացել է Փառքի երրորդ աստիճանի, իսկ Կարպատներում՝ Հայրենական պատերազմի 2-րդ աստիճանի շքանշաններ։

1945 թվականին Մարտիրոսյանը վերադարձել է հայրենի Շինուհայր և երկար տարիներ գլխավորել տեղի միջնակարգ դպրոցի մանկավարժական կոլեկտիվի աշխատանքը, դասավանդել պատմություն և աշխարհագրություն։ 1972 թվականին նրան շնորհվել է հանրապետության վաստակավոր ուսուցչի պատվավոր կոչում։

Պարգևներ 
 ՀԽՍՀ վաստակավոր մանկավարժ (1972)
 «Խիզախության համար» մեդալ
 Կարմիր աստղի շքանշան
 Փառքի երրորդ աստիճանի շքանշան
 Հայրենական պատերազմի 2-րդ աստիճանի շքանշան

Ծանոթագրություններ 

Հայ մանկավարժներ
ՀԽՍՀ վաստակավոր մանկավարժներ
Հայրենական մեծ պատերազմի մասնակիցներ
ՀՊՄՀ շրջանավարտներ
Կարմիր աստղի շքանշանի ասպետներ
Հայրենական պատերազմի 2-րդ աստիճանի շքանշանակիրներ
Փառքի շքանշանի ասպետներ
Ստալինգրադի ճակատամարտի մասնակիցներ
«Խիզախության համար» մեդալով պարգևատրվածներ (ԽՍՀՄ)